גבעות עולם חיפושי נפט

היסטוריה

שותפות גבעות עולם הוקמה על ידי הגאולוג טוביה לוסקין, יליד מוסקבה שהוסמך כגאולוג באוניברסיטת מוסקבה בשנות ה-60 והיגר לקנדה, שם החל לעבוד בתאגיד האנרגיה "של" בעיר קלגרי. בשנות ה-80 עבר לסידני באוסטרליה, שם פגש רב של חב"ד וחזר בתשובה.
לוסקין, בעל תואר B.Sc בגאולוגיה ו-M.Sc בגיאופיזיקה, נבחר ל"איש השנה" בוועידת האנרגיה 2013.
במהלך 2013 התגלעו חילוקי דעות בין לוסקין לחברי הדירקטוריון כאשר בפברואר 2014 נערך שימוע לפני פיטורים ללוסקין, הודעת הזימון לשימוע נימק הדירקטוריון את ההחלטה ב"חילוקי דעות ואי שביעות רצון של הדירקטוריון מתפקודו" של לוסקין כמנכ"ל. שבוע לאחר מכן, ב-18 בפברואר 2014 פוטר לוסקין מתפקידו כמנכ"ל.

ברכת הרבי מליובאוויטש

בסידני החל לוסקין לגבש את תפישתו על פוטנציאל הנפט של ישראל, לאחר שמצא לטענתו סימוכין על כך במקורות, בפרשת "וזאת הברכה", בברכת משה את בני יוסף על אדמתם. "ומראש הררי קדם וממגד גבעות עולם" (ספר דברים, פרק ל"ג, פסוק ט"ו)
רש"י פירש שהררי קדם הם הרים שנבראו לפני הרים אחרים. לוסקין פירש את פירוש רש"י. מצא בו את הגאולוגיה המודרנית המסבירה את היווצרות מלכודות הנפט. "מגד", הנזכר בפסוק, הוא לדעתו הנפט עצמו. 
לפני שהחליט סופית לעסוק בחיפושי נפט בישראל, ביקש את ברכת הרבי מלובביץ. הוא נפגש עם הרב מנחם מנדל שניאורסון וזכה לתשובה: "הקדוש ברוך הוא יברך אותך שתבשר בשורות טובות, ושזה יהיה בקרוב"

הקמת השותפות

בשנת 1990 עלה טוביה לוסקין לישראל ואסף צוות של עולים חדשים מרוסיה המומחים בגאולוגיה. אחת המסקנות של הצוות הייתה שכפר סבא ועוד ערים בשרון יושבות על מערך נפט שבו סלעים מעידן הפלאוזואיקון (עידן בלוח הזמנים הגאולוגי מלפני 570 מיליוני שנים ועד לפני 245 מיליוני שנים), כלומר מאותה שכבה גאולוגית שבסוריה מפיקים ממנה כמיליון חביות נפט ביום. בשנת 1993 פגש באיש העסקים הירושלמי נגה בן-דוד, מייסד ומנכ"ל מפעל זהב ירושלים. לוסקין ובן-דוד צירפו אליהם את עורך הדין שמואל בקר ויחד יסדו את שותפות "גבעות עולם".

הנפקת יחידות השתתפות בבורסה

כמקובל בתחום חיפושי הנפט, נרשמה החברה כשותפות מוגבלת, ובשנת 1994 הנפיקה לראשונה יחידות השתתפות בבורסה לניירות ערך בתל אביב לצורך גיוס ההון לביצוע קידוחי נפט. מאז שנת 1994 ועד שנת 2010 הנפיקה השותפות 18 פעמיים וגיסה בסה"כ כ-200 מיליון ש"ח (עלות יום קידוח היא כ-20 אלף דולר).
ב-11 באוקטובר 2010 דווח בעיתון מעריב כי טוביה לוסקין מעולם לא הציג תעודות הסמכה להוכחת מקצועו כגאולוג כאשר עלה לישראל. גאולוג בכיר, שהיה בעבר ראש מחלקת הנפט במכון הגאולוגי והכיר את לוסקין באופן אישי, טוען כי לוסקין לא יכול היה להציג תעודות הסמכה למקצועו. לדברי לוסקין תעודותיו אבדו כשברח מברית המועצות.
באוקטובר 2010 התמנה גיורא איילנד ליועץ חיצוני בשותפות. לאחר שקודם לכן הודיע כי יצטרף רק אם קיים פוטנציאל אמיתי לנפט בכמות מסחרית בשדה הנפט בו קודחת השותפות.
ברבעון השלישי של שנת 2011 הציגה החברה, לראשונה בתולדותיה, רווח נקי, בסך 11.7 מיליון ש"ח, לאחר שמכרה ברבעון זה כ-67 אלף חביות נפט, תמורת 26.2 מיליון ש"ח.

המשבר בחברה

בפברואר 2014, פיטרה החברה את טוביה לוסקין מתפקיד המנכ"ל, עקב חוסר שביעות רצון של הדירקטוריון מתפקודו. 
החל מדצמבר 2014, יחידות ההשתתפות של גבעות נמצאות בהשעיה מהמסחר בבורסה, וזאת לאחר שמחיר יחידות השתתפות הגיע לאגורה, והשותפות לא הצליחה לקבל את הסכמת בעלי היחידות לבצע איחוד הון.
קבוצת ההנדסה והתשתיות שפיר הנדסה מקדמת מהלך של כניסה לתחום הגז והנפט. חלק מהמהלך רכשה החברה 22% מהאחזקות בשותף הכללי של שותפות גבעות עולם. יחד עם נאוויטס פטרוליום

המשקיעים בשותפות

קידוח מגד 5 הסעיר את דמיונם של משקיעים פרטיים רבים. רוב יחידות ההשתתפות שהונפקו בבורסה מוחזקות על ידי משקיעים פרטיים. המשקיעים המוסדיים מדירים את רגליהם ממניה זו. בין המשקיעים הפרטיים ניתן למצוא אנשים שהשקיעו את חסכונות חייהם במניה הזו. בשנים 2009 עד 2010, הוציאה השותפות כמות רבה מאד של הודעות לבורסה, על התקדמות הקידוח. עם הזמן החלה להשמע ביקורת רבה על ההודעות הללו, שאופיינו לדעת המבקרים באי בהירות. הדבר הגיע לשיא, כאשר באוקטובר 2010, הוחלט ברשות לניירות ערך להפסיק את המסחר במניות החברה, עד לקבלת הבהרות נוספות לגבי הדו"חות ההנדסיים הנוגעים למגד 5. המסחר חודש לאחר קבלת הבהרות.
המשקיעים הפרטיים בשותפות, מאופיינים בנאמנות רבה לשותפות. כמו כן יש בהם קבוצה המגלה פעילות החורגת מן המקובל בין משקיעים בניירות ערך. המשקיעים מנהלים פורום פעיל באינטרנט, מקיימים משמרות מול קידוח מגד 5, ומשתתפים באופן פעיל באסיפות השותפות. האמונה החזקה בהצלחת השותפות, גרמה לחלקם להגיב בחריפות על כל ביקורת שהושמעה כנגד פעילות השותפות, עד כדי איומים על עיתונאים.

תחומי הפעילות

עיקר פעילותה של השותפות כיום היא בפיתוח שדה הנפט מגד שליד ראש העין אשר בשטחו בוצעו על ידה בעבר מספר קידוחים (קידוחי מגד 2, מגד 3 והקידוח האופקי מגד 4). לאחר סיום שלב הקדיחה במגד 5 (ביום 10.1.2010) ולאחר ביצוע לוגים חשמליים החליט השותף הכללי על ביצוע מבחנים ארוכי טווח בשמונה מקטעים בקידוח מגד. כמו כן מתכננת השותפות (בכפוף להשגת האמצעים הכספיים הדרושים לכך) לבצע קידוחים נוספים בשטח החזקה.